*VEGA præsenterer:* **En hellig treenighed af laber pop fra Molina, ML Buch og Clarissa Connelly***Du kan se frem til en poppakke af højeste kvalitet, når Molina, ML Buch og Clarissa Connelly drysser musikalsk stjernestøv ud over Lille VEGA den 14. november.*

Den danske popscene bobler med nye talenter. Molina, ML Buch og Clarissa Connelly er tre artister, der hver især har imponeret med deres talent samt storhittet på radiobølgerne i indland og udland. De tre selvproducerende komponister mødtes gennem Rytmisk Musikkonservatoriums kompositionslinje, hvor de faldt for hinandens produktioner og energier. Dette møde kulminerer i VEGA til november, hvor både nye samarbejder samt egne koncerter præsenteres.   
Herudover kommer den også til at byde på udgivelsen af ML Buchs nye album *Skinned.*

**Molina**  
Molina var en af VEGA's Udvalgte 2018, hvor hun imponerede med sin energi og lækre klang. Som kunstner besidder Molina en kraftfuld blanding af selvtillid og følsomhed. Hun er en selvstændig kunstner, der ikke er bange for at omfavne både eksperimenterende musik og popmusik i sin sangskrivning. Sidste år udkom Molinas debut-ep *Corpus,* hvilket fik øjnene op hos store internationale medier. Den fængende “Hey Kids” er Molinas første single i 2018, og flere er på vej.

**ML Buch**  
Under kunstnernavnet ML Buch laver Marie Louise Buch laver atmosfærisk lo-fi-rock, der udforsker grænsen mellem det elektroniske og det organiske. Hendes scenetække er ikke til at tage fejl af og understreger en stærk hvilen i sig selv. Debutep’en *Fleshy* udkom sidste år og bød på kølige vokaler i et lydlandskab af støjende guitarer, vibrerende synths og poppede melodier. Siden da har ML Buch teaset lytterne med tre enestående singler fra sit kommende album *Skinned*, senest ”I Feel Like Giving You Things”.

**Clarissa Connelly**Aarhusianske Clarissa Connelly har på sin anden soloudgivelse *Tech Duinn* dyrket alle former for strenge, fra cello til spansk guitar og sågar harpe. Hendes bløde vokal omfavner synthpoppen med nordisk finesse, men Connelly lader sig heller ikke skræmme af psykedeliske elementer og absurde tekster, der tegner en kontrast til musikkens relativt pæne overflade. Forud for hendes optræden på Rising-scenen på årets Roskilde Festival, beskrev festivalen hendes formidable single ”De Novo” som ”*lyden af Enya, der møder Sinead O’ Connor.”*

**Fakta om koncerten:**  
Molina x ML Buch x Clarissa Connelly  
Onsdag d. 14. november kl. 20.00  
Lille VEGA, Enghavevej 40, 1674 København V  
Billetpris: 145 kr. + gebyr  
Billetsalget starter i dag via vega.dk og Ticketmaster